b'\n_START_ARTICLE_\nErgotizem\n_START_SECTION_\nStrupenost\n_START_PARAGRAPH_\nStrupenost je posledica delovanja ve\xc4\x8djega \xc5\xa1tevila alkaloidov, v ospredju ergotamina, ergokristina, ergokornina ter \xce\xb1- in \xce\xb2-ergokriptina. Absorpcija v prebavilih je slaba, poleg tega se veliki dele\xc5\xbe presnovi v predsistemski presnovi. U\xc4\x8dinki delovanja se pri akutni zastrupitvi se pojavijo po pribli\xc5\xbeno 4 urah._NEWLINE_Alkaloidi neposredno stimulirajo vazokonstrikcijo (skr\xc4\x8denje \xc5\xbeil) in miometrija (gladkomi\xc5\xa1i\xc4\x8dna plast v maternici), delujejo kot antagonisti na \xce\xb1-adrenergi\xc4\x8dne in serotoninske receptorje. Relativen prispevek vsakega od omenjenih mehanizmov k toksi\xc4\x8dnosti je odvisen od vrste alkaloida. Dolgotrajna vazokonstrikcija povzro\xc4\x8di hipoksijo in s tem ishemi\xc4\x8dno po\xc5\xa1kodbo, posledi\xc4\x8dno pa nastane oteklina (edem) tkiva in krajevna tromboza, kar \xc5\xa1e poslab\xc5\xa1a ishemijo in povzro\xc4\x8di \xc5\xa1e ve\xc4\x8d \xc5\xa1kode._NEWLINE_Toksi\xc4\x8dni u\xc4\x8dinki se poka\xc5\xbeejo ob dolgotrajnem vnosu toksi\xc4\x8dnih alkaloidov (kontaminirana hrana, zdravljenje migrene), povpre\xc4\x8dni dnevni odmerek, povezan s toksi\xc4\x8dnostjo, pa naj bi zna\xc5\xa1al okoli 10 mg.\n_START_SECTION_\nKlini\xc4\x8dni znaki in simptomi\n_START_PARAGRAPH_\nAkutna zastrupitev se ka\xc5\xbee kot slabost, bruhanje, diareja, huda \xc5\xbeeja, bole\xc4\x8dine v prsih in mravljin\xc4\x8denje v ko\xc5\xbei, pa tudi kot glavobol, delirij, mioza (skr\xc4\x8denje zenice) in hemiplegija (ohromitev po polovici telesa)._NEWLINE_Klini\xc4\x8dne znake in simptome lahko torej v glavnem razdelimo na gangrenozni in konvulzivni tip. Pri gangrenoznem tipu je bistvena mo\xc4\x8dna vazokonstrikcija in okluzija (zapora \xc5\xbeil), kar lahko povzro\xc4\x8di suho gangreno in s tem odmrtje prstov ali celo udov. Prizadete so predvsem noge, kar se ka\xc5\xbee v za\xc4\x8detnih fazah z odsotnostjo arterijskega pulza, bledico, cianozo, peko\xc4\x8do bole\xc4\x8dino in otopelostjo. Za konvulzivni oz. nevrogeni tip so zna\xc4\x8dilni zvijanje, tremor in/ali kr\xc4\x8di (konvulzije). Poleg tega se pogosto pojavi prehodna ali trajna psihoza, pri bla\xc5\xbejih zastrupitvah pa samo halucinacije._NEWLINE_Pri \xc5\xbeivalih je prav tako pomembna periferna vazokonstrikcija, ki lahko vodi v gangreno poleg tega pa pri brejih samicah deluje teratogeno.\n_START_SECTION_\nZdravljenje\n_START_PARAGRAPH_\nV primeru akutne zastrupitve se daje emetike, kot sta ipekak in natrijev sulfat, razen v primeru, \xc4\x8de bolnik \xc5\xbee bruha. Za zavrtje absorpcije v prebavilih se daje aktivno oglje._NEWLINE_Bistvo zdravljenja pri gangrenoznem tipu je odprava obkrajne (periferne) ishemije. Vazokonstrikcijo pri se zdravi z uporabo vazodilatatorjev, kot so iloprost (sinteti\xc4\x8dni analog prostaciklina PGI\xe2\x82\x82) nitroprusid, nitroglicerin, prazosin in kaptopril. Lokalno trombozo se zavre z aplikacijo protistrjevalnih (antikoagulantnih) snovi, kot je heparin. Za zdravljenje kr\xc4\x8dev pri konvulzivnem tipu se daje diazepam.\n_START_SECTION_\nZgodovina\n_START_PARAGRAPH_\nZapisi o zau\xc5\xbeitju toksi\xc4\x8dnih alkaloidov v kontaminiranem \xc5\xbeitu segajo vsaj 2.000 let nazaj. V preteklosti so se epidemije ergotizma pojavljale predvsem po hudi zimi ali de\xc5\xbeevni pomladi, saj gliva uspe\xc5\xa1no raste v vla\xc5\xbenih pogojih. Najpogosteje je bila prizadeta Rusija, zaradi hladnega podnebja in prehrani, ki je temeljila na r\xc5\xbei. Po letu 1900 je \xc5\xa1tevilo epidemij za\xc4\x8delo upadat, delno zaradi uvedbe krompirja v prehrano. Tudi v zahodni Evropi je pri\xc5\xa1lo do ve\xc4\x8djih epidemij, predvsem v srednjem veku. Kljub temu je bila Anglija manj prizadeta zaradi prehrane, ki je temeljila predvsem na mleku, siru in maslu._NEWLINE_Zaradi porde\xc4\x8ditve ali lu\xc5\xa1\xc4\x8denja ko\xc5\xbee so zastrupitev nekdaj imenovali ogenj sv. Antona ali tudi\xc2\xa0\xc2\xbbsveti ogenj\xc2\xab\xc2\xa0(latinsko ignis sacer). Poimenovanje izhaja iz katoli\xc5\xa1kega reda svetega Antona (t. i. Bolni\xc5\xa1nica bratov svetega Antona), ustanovljenega leta 1095 v Franciji za zdravljenje ergotizma, skrbeli pa so tudi za bolnike, ki jih je prizadela kuga (t. i. \xc4\x8drna smrt). Red je bil tako uspe\xc5\xa1en v zdravljenju, da so pozneje odprli bolni\xc5\xa1nice \xc5\xa1e v \xc5\xa0paniji, Italiji, Flandriji in Nem\xc4\x8diji. Na vi\xc5\xa1ku svoje mo\xc4\x8di v 15. stoletju so imeli 370 bolnic. Nekateri ostali laiki so za zdravljenje priporo\xc4\x8dali obisk t. i.\xc2\xa0\xc2\xbbsveti\xc5\xa1\xc4\x8da sv. Antona\xc2\xab, ki je bilo pravzaprav obmo\xc4\x8dje v Franciji, kjer r\xc5\xbeeni ro\xc5\xbei\xc4\x8dki niso zajedali \xc5\xbeitaric oz. je bil dele\xc5\xbe zanemarljiv._NEWLINE_Zadnji dokumentirani smrtni primeri ergotizma izhajajo iz leta 1951.\n_START_SECTION_\nSalemski \xc4\x8darovni\xc5\xa1ki procesi\n_START_PARAGRAPH_\nNekateri strokovnjaki zagovarjajo hipotezo, da je bil ergotizem vzrok za simptome, na podlagi kateri so zaradi \xc4\x8darovni\xc5\xa1tva aretirali 250 ljudi in jih 19 obesili na Salemskih \xc4\x8darovni\xc5\xa1ki procesih v Severni Ameriki leta 1692. Omenjeni simptomi so bili predvsem konvulzivnega tipa, kot so mravljin\xc4\x8denje v ko\xc5\xbei, vrtoglavica, tinitus (zvenenje v u\xc5\xa1esih), glavoboli, motnje v zaznavanju (ob\xc4\x8ditki prebadanja ali ugrizov), halucinacije, bole\xc4\x8di mi\xc5\xa1i\xc4\x8dni kr\xc4\x8di, bruhanje, ob\xc4\x8dutek du\xc5\xa1enja, diareja, poleg tega so v zgodovinski zapisih omenjeni \xc5\xa1e razni psiholo\xc5\xa1ki simptomi, kot so manija, melanholija, psihoza in delirij. K temu naj bi pripomoglo obarvanje kruha z rde\xc4\x8do barvo zaradi toksi\xc4\x8dnih alkaloidov iz r\xc5\xbeenih ro\xc5\xbei\xc4\x8dkov._NEWLINE_Drugi zgodovinarji so mnenja, da ergotizem ni bil vzrok za \xc4\x8darovni\xc5\xa1ke procese, saj bi se moralo zastrupiti ve\xc4\x8dje \xc5\xa1tevilo ljudi, ne samo nekaj posameznikov, poleg tega je ergotizem bil prisoten \xc5\xbee ve\xc4\x8d stoletij v Severni Ameriki, zaradi \xc4\x8desar bi do \xc4\x8darovni\xc5\xa1ki procesov moralo priti mnogo prej.'